《四时词 其四》
明代·朱诚泳

长安一夜酸风吼，雪片朝来大如手。红炉乍煖凤笙温，旋割羊羔荐春酒。

金天肃杀春到迟，貂裘无奈冷相欺。小奴走报启扉入，梅花方著东南枝。

雪霁怀人动清兴，剡溪灞上多奇胜。呼舟策蹇两相妨，区区富贵谩千乘。

方阁护云颜渥丹，青绫纸帐薰沈檀。人间清夜不成寐，天上琼楼几许寒。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。